ทหาร ตำรวจ สนับสนุนการทำงาน ดูแลประชาชนในทุกกรณี ฝ่าฟันวิกฤติโควิด-19 ไปด้วยกัน
พลโท คงชีพ ตันตระวาณิชย์ โฆษกกระทรวงกลาโหม เปิดเผยถึงการสนับสนุนเสริมกำลังเข้าไปช่วยเหลือประชาชนในสถานการณ์วิกฤตโควิด ที่ยังมีการแพร่ระบาดและพบผู้ป่วยติดเชื้อมากขึ้นต่อเนื่อง โดยเฉพาะพื้นที่จังหวัดสีแดงเข้มว่า ทหาร-ตำรวจ ได้จัดกำลังเสริมชุดปฏิบัติการป้องกันและแก้ไขปัญหาโควิด-19 เชิงรุกในชุมชน (CCRT) ของกรุงเทพมหานครรวม 138 ชุด เร่งเข้าตรวจค้นหาเชิงรุกตามบ้านและชุมชนในกรุงเทพมหานคร 50 เขต เพื่อแยกผู้ป่วยติดเชื้อออกจากชุมชน นำเข้าสู่ระบบการรักษาตามสถานพยาบาลที่กำหนด พร้อมทั้งฉีดวัคซีนให้กับผู้สูงอายุและกลุ่ม 8 โรคเสี่ยงที่ยังไม่ได้รับถึงบ้านทันทีในคราวเดียวกันส่วนกรณีการเข้าไปช่วยเหลือผู้ป่วยที่ตกค้างตามบ้านและชุมชน กำลังทหาร-ตำรวจ ได้ร่วมกันจัดตั้ง “ศูนย์เคลื่อนย้ายผู้ป่วย” โดยจัดยานพาหนะกว่า 200 คัน พร้อมเจ้าหน้าที่หนุนเสริมเข้าไปช่วยทำงานร่วมกับกรุงเทพมหานครและกระทรวงสาธารณสุขตลอด 24 ชั่วโมง ช่วยเคลื่อนย้ายนำผู้ป่วยเข้ามาสู่ระบบการรักษาแล้วรวม 14,635 ราย พร้อมกันนี้ กองทัพบก ได้จัดตั้ง “ศูนย์ประสานงานต้านภัยโควิด” เพื่อช่วยเหลือประชาชนในทุกกรณีโดยไม่เสียค่าใช้จ่ายตลอด 24 ชั่วโมง ทั้งการรับ - ส่ง ผู้ป่วยและผู้หายป่วย รวมทั้งเคลื่อนย้าย ฌาปนกิจศพผู้ติดเชื้อ ขณะเดียวกัน ได้จัดยานพาหนะและอากาศยาน สนับสนุนส่งกลับผู้ป่วยที่สมัครใจไปรับการรักษาในภูมิลำเนาตามความพร้อมของจังหวัดปลายทาง และเพื่อให้การแก้ปัญหาในพื้นที่ทันต่อสถานการณ์ นายกรัฐมนตรีและรัฐมนตรีว่าการกระทรวงกลาโหม สั่งการให้กองทัพจัดกำลังลงพื้นที่ ตั้ง “จุดบริการประชาชน” ในชุมชน 13 จังหวัดพื้นที่สีแดงเข้ม โดยกำลังทหารกระจายลงพื้นที่ชุมชนต่างๆ แล้วรวม 110 จุด โดยเป็นพื้นที่ในกรุงเทพมหานคร 44 จุด ประชาชนสามารถแจ้งเหตุเพื่อขอรับการช่วยเหลือได้ในทุกกรณีโฆษกกระทรวงกลาโหม ยังกล่าวถึงความคืบหน้าในการสนับสนุนจัดตั้งโรงพยาบาลสนามว่า นายกรัฐมนตรีและรัฐมนตรีว่าการกระทรวงกลาโหม สั่งการให้ทหารตำรวจใช้สโมสรทหารตำรวจทั่วประเทศ จัดตั้งเป็นโรงพยาบาลสนามเพิ่มเติม ซึ่งอยู่ระหว่างการสำรวจและปรับปรุงสถานที่ร่วมกับสาธารณสุขในแต่ละจังหวัด สำหรับสโมสรทหาร ตำรวจในกรุงเทพมหานครอยู่ระหว่างเร่งจัดเตรียมเป็นโรงพยาบาลสนาม โดยโรงพยาบาลสนามสโมสรกองทัพบก รองรับผู้ป่วยได้ 300-400 ราย และโรงพยาบาลสนาม สโมสรตำรวจ รองรับผู้ป่วยได้ 200 ราย คาดว่าจะเร่งเปิดใช้ได้ภายใน 30 กรกฎาคมนี้ พร้อมยืนยันตำรวจและทหารจากทุกเหล่าทัพ ยังคงมุ่งมั่นปฏิบัติหน้าที่สนับสนุนทำงานร่วมบุคลากรทางการแพทย์และทุกหน่วยงาน ต่อสู้กับโรคร้ายแรงนี้ไปด้วยกัน เพื่อช่วยเหลือดูแลอยู่เคียงข้างทุกคน